แฟนผมปวดหัวบ่อยมากครับ เวลาปวดจะปวดมากๆเลยอะครับ อยากทราบว่าเป็นอะไรไหม
สวัสดีค่ะ อาการปวดศีรษะมีได้หลายสาเหตุ แบ่งออกเป็น1. อาการปวดศีรษะแบบปฐมภูมิ เป็นอาการปวดที่ยังไม่ทราบสาเหตุแน่ชัด อาการจะเป็นแบบเรื้อรัง เป็นๆ หายๆ ไม่ได้มีลักษณะที่รุนแรงขึ้นเรื่อยๆ ซึ่งสามารถแบ่งตามอาการที่ปวด ได้แก่- ปวดศีรษะจากความเครียด หรือ tension-type headache จะปวดเหมือนมีเข็มขัดรัดรอบศีรษะ โดยตำแหน่งที่ปวดจะอยู่บริเวณท้ายทอย หน้าผาก และบริเวณขมับทั้ง 2 ข้างอาการปวดจออยู่ได้หลายวัน มักจะพบร่วมกับอาการอ่อนเพลีย นอนไม่หลับ อาการปวดจะเป็นมากในช่วงบายถึงค่ำ ส่วนตอนเช้ามาอาการปวดจะเป็นน้อย การปวดแต่ละครั้งอาจปวดอยู่ได้นานตั้งแต่ 1 วัน จนถึง 1 สัปดาห์ อาการปวดจะถูกกระตุ้นเมื่อมีความเครียด วิตกกังวล ทำงานหนัก เรียนหนัก ใช้สายตามากไป อดนอน เป็นต้น- ปวดศีรษะไมเกรน ส่วนใหญ่มักจะปวดข้างเดียว มักปวดบริเวณขมับ รอบดวงตา และอาจลามไปด้านหลังของศีรษะ อาการปวดเป็นแบบตุ๊บๆ โดยส่วนใหญ่จะปวดต่อเนื่องนาน 1-3 วันแล้วหายไป ขณะปวดอาจมีอาการอื่นๆ ร่วม เช่น คลื่นไส้ อาเจียน เบื่ออาหาร มึนหัว เป็นต้น บางรายจะมีอาการนำมาก่อนปวดศีรษะ เช่น เห็นแสงสว่างลักษณะซิกแซก เป็นต้น ปัจจัยที่กระตุ้นให้ไมเกรนกำเริบ เช่น ความเครียด ช่วงมีประจำเดือน อาหารบางอย่าง เป็นต้น- ปวดศีรษะคลัสเตอร์ (cluster headache) เป็นอาการปวดศีรษะข้างเดียวแบบรุนแรง มราจะมีอาการเพียงไม่กี่ชั่วโมงแล้วหายไป และปวดขึ้นมาอีกเป็นระยะๆ มักมีอาการตาแดง น้ำตาไหล น้ำมูกไหล หนังตากตกร่วมด้วย2. อาการปวดศีรษะแบบทุติยภูมิ เป็นอาการปวดมาจากโรคหรือความผิดปกติของโครงสร้างบริเวณศีรษะและคอ เกิดได้จากหลายสาเหตุ เช่น เป็นไข้ติดเชื้อโรคต่างๆ ทั้งในสมองและนอกสมอง ไซนัสอักเสบ หูชั้นกลางอักเสบ มีฟันผุ เหงือกอักเสบ ปวดศีรษะจากโรคต้อหิน มีสายตาสั้น มีหลอดเลือดในสมองโป่งพอง เนื้องอกในสมอง เป็นต้น ส่วนใหญ่อาการปวดจะเป็นแบบเฉียบพลัน เป็นต่อเนื่อง ไม่ได้เป็นแบเป้นๆ หายๆ และหากโรคยังไม่หาย อาการปวดก็มักจะรุนแรงขึ้นเรื่อยๆ3. อาการปวดศีรษะจากเส้นประสาทและอื่น ๆ เป็นการปวดที่เกิดจากการทำงานที่ผิดปกติของเส้นประสาทสมอง ซึ่งมีหน้าที่ควบคุมการทำงานของกล้ามเนื้อและเป็นตัวส่งสัญญาณความรู้สึกระหว่างสมองกับศีรษะหรือคอ ที่พบบ่อย คืออาการปวดศีรษะที่เกิดจากประสาทสมองเส้นที่ 5 ซึ่งควบคุมความรู้สึกบนใบหน้า อาจทำให้เกิดอาการปวดบริเวณใบหน้าอย่างรุนแรงร่วมกับอาการปวดศีรษะ ส่วนใหญ่มักปวดข้างเดียวหากอาการปวดหัวของแฟน มีลักษณะ เป็นๆ หายๆ และอาการไม่ได้มีลักษณะที่รุนแรงขึ้นเรื่อยๆ อาการปวดศีรษะน่าจะเป็นแบบปฐมภูมิ ซึ่งน่าจะเป็นอาการปวดศีรษะจากความเครียดได้ การรักษาคือการพยายามลดสิ่งที่กระตุ้นให้เกิด ได้แก่ การลดความเครียด พยายามนอนพักผ่อนให้เพียงพอ หากิจกรรมที่ช่วยผ่อนคลายทำ ออกกำลังกายสม่ำเสมอ งดการดื่มเครื่องดื่มที่มีคาเฟอีนต่างๆ เป็นต้น ทานยาแก้ปวดเฉพาะเมื่อมีอาการปวดมาก อาจทานยาคลายกล้าเนื้อร่วมด้วย หากมีอาการนอนไม่หลับร่วมด้วย หรือรู้สึกเครียดมาก มีอาการวิตกกังวลหรือซึมเศร้าร่วม ควรพบแพทย์เพื่อรับยารักษาเพิ่มเติมค่ะ ขอให้อาการดีขึ้นเรื่อยๆ นะคะ